- ຄວາມເປັນມາ
ອົງການຈັດຕັ້ງບໍລິຫານ ແລະ ຄຸ້ມຄອງການສຶກສາ ແລະ ກິິລາ ໄດ້ປັບປຸງປ່ຽນແປງໄປຕາມແນວທາງນະໂຍບາຍການປົກຄອງແຫ່ງຊາດ. ນັບແຕ່ປີ 1975 ເຖິງປີ 1992 ອົງການຈັດຕັ້ງທີ່ຮັບຜິດຊອບວຽກງານສຶກສາ ຢູ່ຂັ້ນແຂວງ ເອີ້ນວ່າ: "ພະແນກສຶກສາແຂວງ, ກຳແພງນະຄອນ" ຊຶ່ງມີພາລະບົດບາດຈັດຕັ້ງປະຕິບັດແນວທາງນະໂຍບາຍ ແລະ ແຜນພັດທະນາການສຶກສາ ຂອງກະຊວງສຶກສາທິການ ແລະ ກິລາ; ຊີ້ນຳ, ນຳພາ, ຄຸ້ມຄອງ ແລະ ພັດທະນາການສຶກສາຕາມແຜນພັດທະນາເສດຖະກິດ-ສັງຄົມຂອງແຂວງ, ພະແນກສຶກສາແຂວງ, ກຳແພງນະຄອນ ນີ້ຢູ່ພາຍໃຕ້ການຊີ້ນຳ ແລະ ນຳພາທາງດ້ານການເມືອງແນວຄິດ, ການຈັດຕັ້ງ ແລະ ຊີວິດການເປັນຢູ່ຂອງອຳນາດການປົກຄອງແຂວງ, ກໍາແພງນະຄອນ ຕົກມາຮອດປີ 1993 ອົງການຈັດຕັ້ງທີ່ຮັບຜິດຊອບວຽກງານການສຶກສາຢູ່ຂັ້ນແຂວງ ເອີ້ນວ່າ: "ພະແນກສຶກສາປະຈຳແຂວງ, ກຳແພງນະຄອນ" ຕາມຂໍ້ຕົກລົງຂອງລັດຖະມົນຕີວ່າການກະຊວງສຶກສາທິການ ສະບັບເລກທີ 320 ສສ 1993, ລົງວັນທີ 23 ມິຖຸນາ 1993. ຊຶ່ງເປັນການຈັດຕັ້ງຂັ້ນໜຶ່ງໃນລະບົບບໍລິຫານ ແລະ ຄຸ້ມຄອງການສຶກສາ ມີພາລະບົດບາດຈັດຕັ້ງປະຕິບັດແນວທາງນະໂຍບາຍຂອງພັກ, ແຜນພັດທະນາການສຶກສາ ແລະ ນິຕິກຳຕ່າງໆຂອງລັດ. ໃນໄລຍະນີ້ ພະແນກສຶກສາປະຈຳແຂວງ ເປັນອົງການສາຍຕັ້ງ ຂອງກະຊວງສຶກສາທິການ ທີ່ປະຈຳຢູ່ແຂວງ, ກໍາແພງນະຄອນ ແຕ່ພະແນກນີ້ກໍມີໜ້າທີ່ສ້າງແຜນພັດທະນາການສຶກສາໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມຂອງແຂວງ.
ຕໍ່ມາໃນປີ 2008 ລັດຖະບານ ໄດ້ປັບປຸງກົງຈັກການຈັດຕັ້ງບໍລິຫານທຸກໆ ຂະແໜງການໃນທົ່ວລັດ ພະແນກສຶກສາປະຈຳແຂວງ ໄດ້ປ່ຽນຊື່ເປັນ "ພະແນກສຶກສາທິການແຂວງ, ນະຄອນຫຼວງ" ຕາມຂໍ້ຕົກລົງຂອງລັດຖະມົນຕີວ່າການກະຊວງສຶກສາທິການ ສະບັບ ເລກທີ 1584/ ສສ.ຈຕ, ລົງວັນທີ 3 ກໍລະກົດ 2009,ພະແນກສຶກສາທິການແຂວງ, ນະຄອນຫຼວງ ມີພາລະບົດບາດໃນການປະຕິບັດແນວທາງນະໂຍບາຍຂອງພັກ, ແຜນພັດທະນາການສຶກສາແຫ່ງຊາດ ແລະ ນິຕິກຳຕ່າງໆ ຂອງລັດ. ພະແນກສຶກສາທິການແຂວງ, ນະຄອນຫຼວງ ມີກົງຈັກການຈັດຕັ້ງ ຊຶ່ງປະກອບດ້ວຍຂະແໜງ 11 ຂະແໜງ ຄື: ຂະແໜງບໍລິຫານ, ຂະແໜງຈັດຕັ້ງ ແລະ ພະນັກງານ, ຂະແໜງສະຖິຕິແຜນການ, ຂະແໜງ ກວດກາ ແລະ ປະເມີນຜົນ, ຂະແໜງປະຖົມ-ອະນຸບານສຶກສາ, ຂະແໜງມັດທະຍົມສຶກສາ, ຂະແໜງອາຊີວະສຶກສາ ແລະ ຝຶກອົບຮົມວິຊາຊີບ, ຂະແໜງພະລະ ແລະ ສິລະປະສຶກສາ, ຂະແໜງການສຶກສານອກໂຮງຮຽນ, ຂະແໜງພັດທະນາຄູ ແລະ ຂະແໜງຄຸ້ມຄອງການສຶກສາພາກເອກະຊົນ.
ໃນປີ 2012 ມີການປັບປຸງການຈັດຕັ້ງ ຂອງລັດຖະບານ ຄືນໃໝ່ໃນບາງຂະແໜງການ ສະເພາະຂະແໜງການສຶກສາ ໄດ້ເຕົ້າໂຮມເຂົ້າກັບຂະແໜງການກິລາ. ດັ່ງນັ້ນ, ຊື່ກະຊວງສຶກສາທິການ ກໍໄດ້ປ່ຽນມາເປັນ "ກະຊວງສຶກສາທິການ ແລະ ກິລາ" ແລະ ພະແນກສຶກສາທິການແຂວງ ກໍໄດ້ປ່ຽນຊື່ມາເປັນ "ພະແນກສຶກສາທິການ ແລະ ກິລາ ແຂວງ, ນະຄອນຫຼວງ". ຕາມຂໍ້ຕົກລົງຂອງລັດຖະມົນຕີວ່າການ ກະຊວງສຶກສາທິການ ແລະ ກິລາ ສະບັບ ເລກທີ 2350/ ສສກ.ຈຕ, ລົງວັນທີ 10 ກໍລະກົດ 2012; ກົງຈັກການຈັດຕັ້ງ ປະກອບດ້ວຍຂະແໜງ 12 ຂະແໜງ ຄື: ຂະແໜງບໍລິຫານ, ຂະແໜງຈັດຕັ້ງ ແລະ ພະນັກງານ, ຂະແໜງສະຖິຕິແຜນການ, ຂະແໜງການສຶກສາກ່ອນໄວຮຽນ ແລະ ປະຖົມສຶກສາ, ຂະແໜງມັດທະຍົມສຶກສາ, ຂະແໜງອາຊີວະສຶກສາ, ຂະແໜງການສຶກສານອກໂຮງຮຽນ ແລະ ອົບຮົມວິຊາຊີບຂັ້ນພື້ນຖານ, ຂະແໜງພະລະ ແລະ ສິລະປະສຶກສາ, ຂະແໜງພັດທະນາຄູ, ຂະແໜງກິລາມວນຊົນ, ຂະແໜງກິລາລະດັບສູງ ແລະ ຂະແໜງກວດກາ ແລະ ປະເມີນຜົນ.
ປະຈຸບັນໄດ້ມີການປັບປຸງການຈັດຕັ້ງ ຕາມຂໍ້ຕົກລົງຂອງລັດຖະມົນຕີວ່າດ້ວຍການຈັດຕັ້ງ ແລະ ການເຄື່່ອນໄຫວຂອງແຂວງ, ນະຄອນຫຼວງ ສະບັບເລກທີ 896/ ສສກ, ລົງວັນທີ 26 ກຸມພາ 2018,ມີພາລະບົດບາດໃນການຜັນຂະຫຍາຍ, ວາງແຜນ, ຈັດຕັ້ງປະຕິບັດ, ຄຸ້ມຄອງ, ກວດກາ ແລະ ປະເມີນຜົນວຽກງານການສຶກສາ ແລະ ກິລາແລະ ມີກົງຈັກການຈັດຕັ້ງ ປະກອບດ້ວຍຂະແໜງ 13 ຂະແໜງ ຄື: ຂະແໜງບໍລິຫານ, ຂະແໜງຈັດຕັ້ງ ແລະ ພະນັກງານ, ຂະແໜງສະຖິຕິ, ແຜນການ ແລະ ການພົ່ວພັນຕ່າງປະເທດ, ຂະແໜງການເງິນ, ຂະແໜງການສຶກສາກ່ອນໄວຮຽນ, ຂະແໜງສາມັນສຶກສາ, ຂະແໜງອາຊີວະສຶກສາ ແລະ ການສຶກສາຊັ້ນສູງ, ຂະແໜງການສຶກສານອກໂຮງຮຽນ ແລະ ອົບຮົມວິຊາຊີບຂັ້ນພື້ນຖານ, ຂະແໜງພັດທະນາຄູ, ຂະແໜງພະລະ ແລະ ສິລະປະສຶກສາ, ຂະແໜງກິລາລະດັບສູງ, ຂະແໜງກິລາມວນຊົນ ແລະ ຂະແໜງກວດກາ, ປະເມີນຜົນ ແລະ ປະກັນຄຸນນະພາບ. ສ່ວນພາລະບົດບາດຕົ້ນຕໍ ແມ່ນຈັດຕັ້ງຜັນຂະຫຍາຍແນວທາງນະໂຍບາຍ, ກົດລະບຽບ, ມະຕິ, ຄໍາສັ່ງຂອງພັກ, ກົດໝາຍຂອງລັດ, ທິດທາງແຜນການ ແລະ ຍຸດທະສາດຂອງກະຊວງສຶກສາທິການ ແລະ ກິລາ
- ຈຸດປະສົງ
- ເພື່ອພັດທະນາ ແລະ ຄຸ້ມຄອງ ການສຶກສາ ແລະ ກິລາ ພາຍໃນແຂວງ, ນະຄອນຫຼວງ ຕາມມາດຕະຖານ ຂອງການສຶກສາ ແລະ ກິລາ ແລະ ຕາມລະບຽບກົດໝາຍຂອງລັດ;
- ເພື່ອສະໜອງການສຶກສາທີ່ມີຄຸນນະພາບ ໃຫ້ແກ່ພົນລະເມືອງລາວຢ່າງທົ່ວເຖິງ ໂດຍສະເພາະແມ່ນຜູ້ທຸກຍາກ, ຜູ້ດ້ອຍໂອກາດ ແລະ ຜູ້ທີ່ດຳລົງຊິວິດຢູ່ເຂດຫ່າງໄກສອກຫຼີກ;
- ເພື່ອຄຸ້ມຄອງ, ຊຸກຍູ້ ແລະ ສົ່ງເສີມວຽກງານການສຶກສາ ແລະ ກິລາ ຢູ່ຂັ້ນແຂວງ, ນະຄອນຫຼວງ.
- ໜ້າທີ່
- ຜັນຂະຫຍາຍແນວທາງນະໂຍບາຍ, ກົດລະບຽບ, ມະຕິ, ຄໍາສັ່ງຂອງພັກ, ກົດໝາຍຂອງລັດ, ທິດທາງແຜນການ ແລະ ຍຸດທະສາດຂອງກະຊວງສຶກສາທິການ ແລະ ກິລາ ເພື່ອສ້າງເປັນແຜນພັດທະນາວຽກງານຂອງຕົນ;
- ສ້າງ, ປັບປຸງ ບັນດາ ນິຕິກຳ, ລະບຽບການຕ່າງໆ ໃນການຄຸ້ມຄອງວຽກງານການສຶກສາ ແລະ ກິລາ ພາຍໃນແຂວງ,ນະຄອນຫຼວງ;
- ໂຄສະນາເຜີຍແຜ່ ກົດໝາຍ, ລະບຽບການ, ແຜນການ, ແຜນງານ, ໂຄງການພັດທະນາການສຶກສາ ແລະ ກິລາ ພາຍໃນແຂວງ,ນະຄອນຫຼວງ;
- ປັບປຸງການຈັດຕັ້ງ ແລະ ການຄຸ້ມຄອງການສຶກສາ ແລະ ກິລາ ໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມ ຂອງແຂວງ, ນະຄອນຫຼວງ ແລະ ລັດຖະບານ ໃນແຕ່ລະໄລຍະ;
- ຊີ້ນຳ, ນໍາພາ ຈັດຕັ້ງປະຕິບັດແຜນການ ການສຶກສາກ່ອນໄວຮຽນ, ສາມັນສຶກສາ, ການລົບລ້າງຄວາມບໍ່ຮູ້ໜັງສື, ການຍົກລະດັບ ແລະ ຝຶກອົບຮົມວິຊາຊີບຂັ້ນພື້ນຖານ;
- ຈັດພີມຫົວບົດສອບເສັງ, ຈັດຕັ້ງປະຕິບັດການສອບເສັງຈົບຊັ້ນ, ອອກປະກາສະນິຍະບັດຊັ້ນມັດທະ ຍົມຕອນປາຍໃນໂຮງຮຽນ ທັງພາກລັດ ແລະ ເອກະຊົນແລະຂຶ້ນທະບຽນປະກາສະນິຍະບັດມັດທະ ຍົມຕອນຕົ້ນ ແລະ ອາຊີວະສຶກສາຊັ້ນຕົ້ນ;
- ຄົ້ນຄວ້າ ແລະ ຄັດເລືອກ ການໃຫ້ຕຳແໜ່ງວິຊາການຄູ ພາຍໃນແຂວງ, ນະຄອນຫຼວງ;
- ສ້າງ, ພັດທະນາຫຼັກສູດທ້ອງຖິ່ນ, ອຸປະກອນ, ສື່ການຮຽນ-ການສອນ ແລະ ສິ່ງອຳນວຍຄວາມສະດວກຕ່າງໆ ເພື່ອຮັບໃຊ້ວຽກງານການສຶກສາ ແລະ ກິລາ ພາຍໃນແຂວງ, ນະຄອນຫຼວງ;
- ຄຸ້ມຄອງບັນດາ ໂຮງຮຽນມັດທະຍົມຕອນປາຍ, ມັດທະຍົມສົມບູນ, ໂຮງຮຽນສາມັນກິນນອນຊົນເຜົ່າ, ໂຮງຮຽນວິຊາຊີບ, ສູນຝຶກວິຊາຊີບ, ສູນສຶກສານິເທດ, ສູນໄອຊີທີ, ສູນການສຶກສານອກໂຮງ ຮຽນ, ວິທະຍາໄລ, ສະຖານການສຶກສາສົງ, ສະໂມສອນກິລາ, ຫົວໜ່ວຍທຸລະກິດກິລາ, ສະໜາມ ກິລາແລະ ພາກສ່ວນອຶ່ນໆ ທີ່ຂຶ້ນກັບແຂວງ, ນະຄອນຫຼວງ;
- ສ້າງແຜນພັດທະນາຊັບພະຍາກອນມະນຸດ, ແຜນການກໍ່ສ້າງ, ຝຶກອົບຮົມ, ຍົກລະດັບຄູ, ຄູຝຶກກິລາ-ກາຍຍະກໍາ ແລະ ບຸກຄະລາກອນການສຶກສາ ແລະ ກິລາ ພາຍໃນແຂວງ, ນະຄອນຫຼວງ;
- ຈັດຕັ້ງປະຕິບັດວຽກງານພະລະ ແລະ ສິລະປະສຶກສາ, ກິລາ-ກາຍຍະກຳ ມວນຊົນ, ກິລາລະດັບສູງ, ພາຍໃນແຂວງ, ນະຄອນຫຼວງ;
- ຄຸ້ມຄອງ, ສ້າງຖານເກັບກໍາຂໍ້ມູນ ຂ່າວສານການສຶກສາ ແລະ ກິລາ, ຄູ ແລະ ນັກຮຽນພາຍໃນແຂວງ, ນະຄອນຫຼວງ;
- ຄຸ້ມຄອງຄູ ແລະ ບຸກຄະລາກອນການສຶກສາ ແລະ ກິລາ ຕາມການແບ່ງຂັ້ນຄຸ້ມຄອງ;
- ຄົ້ນຄວ້າ ການບັນຈຸ, ສັບຊ້ອນ, ການແຕ່ງຕັ້ງ, ຍົກຍ້າຍ, ປົດຕຳແໜ່ງ, ຍ້ອງຍໍ, ປະຕິບັດວິໄນ, ການກຳນົດຕຳແໜ່ງ ງານຂອງຄູ ແລະ ບຸກຄະລາກອນການສຶກສາ ແລະ ກິລາ ຕາມກົດໝາຍ ແລະ ລະບຽບການ;
- ຄຸ້ມຄອງ ແລະບໍລິຫານງົບປະມານການເງິນ, ການບັນຊີ, ຊັບສິນ-ວັດສະດຸ, ການປຸກສ້າງ-ສ້ອມແປງ, ການຈັດຊື້-ຈັດຈ້າງດ້ວຍທຶນຂອງລັດ, ການເຊັນສັນຍາຜູກພັນ ແລະ ຊຳລະສະສາງການຈັດຊື້, ຈັດຈ້າງ ຕາມການແບ່ງຂັ້ນຄຸ້ມຄອງ ພ້ອມທັງສະຫຼຸບ ແລະ ລາຍງານຕາມລະບຽບທີ່ໄດ້ກໍານົດໄວ້;
- ຊີ້ນຳ ຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ;
- ພົວພັນ, ຮ່ວມມື ກັບສາຍຕັ້ງ, ສາຍຂວາງ ແລະ ອົງການຈັດຕັ້ງສາກົນ ທັງພາຍໃນ, ຕ່າງປະເທດ ເພື່ອພັດທະນາການສຶກສາ ແລະ ກິລາພາຍໃນແຂວງ, ນະຄອນຫຼວງ ຕາມການມອບໝາຍ;
- ຊີ້ນຳ, ຊຸກຍູ້,ຕິດຕາມ, ກວດກາ ແລະ ປະເມີນຜົນ, ປະກັນຄຸນນະພາບ ແລະ ສະຫຼຸບ ລາຍງານການຈັດຕັ້ງປະຕິບັດວຽກງານການສຶກສາ ແລະ ກິລາ ໃຫ້ສາຍຕັ້ງ ແລະ ສາຍຂວາງທີ່ຕົນຂຶ້ນກັບໃນແຕ່ລະໄລຍະ;
- ປະຕິບັດໜ້າທີ່ອື່ນໆ ຕາມການມອບໝາຍ ຂອງກະຊວງສຶກສາທິການ ແລະ ກິລາ ແລະ ເຈົ້າແຂວງ, ເຈົ້າຄອງນະຄອນຫຼວງ
- ຂອບເຂດສິດ
- ສະເໜີຕໍ່ລັດຖະມົນຕີ ແລະ ເຈົ້າແຂວງ, ເຈົ້າຄອງນະຄອນຫຼວງ ພິຈາລະນາ ແລະ ຮັບຮອງ ແຜນພັດທະນາການສຶກສາ ແລະ ກິລາ;
- ສະເໜີຕໍ່ລັດຖະມົນຕີ ພິຈາລະນາ ແລະ ຮັບຮອງແຜນພັດທະນາຊັບພະຍາກອນມະນຸດ, ແຜນການ ກໍ່ສ້າງ, ຝຶກອົບຮົມ, ຍົກລະດັບຄູ ແລະ ບຸກຄະລາກອນການສຶກສາ ແລະ ກິລາ ພາຍໃນແຂວງ, ນະຄອນຫຼວງ;
- ສະເໜີຕໍ່ລັດຖະມົນຕີ ແລະ ເຈົ້າແຂວງ, ເຈົ້າຄອງນະຄອນຫຼວງ ຈັດຕັ້ງການແຂ່ງຂັນກິລາ-ກາຍ ຍະກຳ ມວນຊົນ, ກິລາລະດັບສູງ ແລະ ກິລານັກຮຽນພາຍໃນແຂວງ, ນະຄອນຫຼວງ;
- ສະເໜີລັດຖະມົນຕີພິຈາລະນາ, ອະນຸມັດ, ປັບປຸງ, ສ້າງ ຫຼື ຍຸບເລີກບັນດານິຕິກຳຄຸ້ມຄອງການສຶກສາ ແລະ ກິລາ ທີ່ບໍ່ສອດຄ່ອງ;
- ສະເໜີຕໍ່ລັດຖະມົນຕີ ແລະ ເຈົ້າແຂວງ ພິຈາລະນາ, ອະນຸມັດ, ສ້າງຕັ້ງ ຫຼື ຍຸບເລີກການຈັດຕັ້ງ, ສະຖານການສຶກສາ ແລະ ສະໜາມກິລາ ໃນຂັ້ນຄຸ້ມຄອງຂອງຕົນ;
- ສະເໜີການແຕ່ງຕັ້ງ, ປົດຕຳແໜ່ງ, ບັນຈຸ, ສັບຊ້ອນ, ຍົກຍ້າຍ, ຍ້ອງຍໍ, ປະຕິບັດວິໄນ, ການກຳນົດຕຳແໜ່ງງານຂອງຄູ ແລະ ບຸກຄະລາກອນການສຶກສາ ແລະ ກິລາ ຕາມການແບ່ງຂັ້ນຄຸ້ມຄອງ ແລະ ຕາມກົດໝາຍແລະ ລະບຽບການ;
- ຄຸ້ມຄອງ ແລະ ນຳໃຊ້ ງົບປະມານ, ວັດຖຸ-ຊັບສິນ, ກອງທຶນ, ທຶນຊ່ວຍເຫຼືອປະເພດຕ່າງໆ ຕາມການອະນຸມັດຂອງລັດຖະມົນຕີ ແລະ ເຈົ້າແຂວງ, ເຈົ້າຄອງນະຄອນຫຼວງ;
- ປະຕິບັດໂຄງການຊ່ວຍເຫຼືອລ້າ, ໂຄງການຮ່ວມມືກັບຕ່າງປະເທດ ແລະ ອົງການຈັດຕັ້ງສາກົນ ຕາມການອະນຸມັດຂອງລັດຖະມົນຕີ ຫຼື ເຈົ້າແຂວງ, ເຈົ້າຄອງນະຄອນຫຼວງ;
- ສະເໜີລັດຖະມົນຕີ ຄຸ້ມຄອງ ຊັບສິນທາງປັນຍາ ແລະ ລິຂະສິດທາງດ້ານການສຶກສາ ແລະ ກິລາ;
- ປະຕິບັດວຽກງານອື່ນຕາມການມອບໝາຍຂອງລັດຖະມົນຕີ, ເຈົ້າແຂວງ, ເຈົ້າຄອງນະຄອນຫຼວງ.
- ກິດຈະກຳ
- ສ້າງແຜນພັດທະນາຊັບພະຍາກອນມະນຸດ,ແຜນການກໍ່ສ້າງ, ຝຶກອົບຮົມ, ຍົກລະດັບຄູ, ຄູຝຶກກິລາກາຍະກຳ ແລະ ບຸກຄະລາກອນການສຶກສາ ແລະ ກິລາ
- ອອກຂໍ້ກຳນົດ ແລະ ລະບຽບການຕ່າງໆ ໃຫ້ສອດຄ່ອງກັບແຜນພັດທະນາການສຶກສາ ແລະ ກິລາ ຂອງກະຊວງສຶກສາທິການ ແລະ ກິລາ ວາງອອກ ໃນແຕ່ລະໄລຍະ;
- ໂຄສະນາ, ເຜີຍແຜ່ ແລະ ແຈກຢາຍ ບັນດານະໂຍບາຍ, ນິຕິກຳ ແລະ ເອກະສານຕ່າງໆ ທີ່ກ່ຽວຂ້ອງກັບວຽກງານການສຶກສາທິການ ແລະ ກິລາ;
- ນຳພາການຈັດຕັ້ງປະຕິບັດຫຼັກສູດ, ການຮຽນ-ການສອນ ສາມັນສຶກສາຂອງນັກຮຽນ ແລະ ຄູໃນໂຮງຮຽນຕ່າງໆ ໃຫ້ໄດ້ຕາມຄາດໝາຍ ແລະ ມີປະສິດທິຜົນ;
- ຈັດພີມຫົວບົດສອບເສັງ, ຈັດຕັ້ງການສອບເສັງຈົບຊັ້ນມັດທະຍົມສຶກສາ, ອອກປະກາສະນີຍະບັດຈົບຊັ້ນມັດທະຍົມຕອນປາຍ ແລະ ຄຸ້ມຄ້ອງການອອກປະກາສະນີຍະບັດ ຈົບຊັ້ນມັດທະຍົມຕອນຕົ້ນ ຕາມການແບ່ງຂັ້ນຄຸ້ມຄອງ;
- ຕິດຕາມການຈັດຕັ້ງປະຕິບັດຫຼັກສູດ, ການຮຽນ-ການສອນ ແລະ ການສອບເສັງເລື່ອນຊັ້ນ-ຈົບຊັ້ນພາກຮຽນ ແລະ ປີຮຽນ ຂອງທຸກຊັ້ນ ແລະ ທຸກສາຍ ທີ່ຢູ່ໃນຄວາມຮັບຜິດຊອບຂອງຕົນ;
- ຈັດຕັ້ງການແຂ່ງຂັນສິລະປະ ແລະ ກິລາກາຍະກຳ ຂອງນັກຮຽນໃນລະດັບແຂວງ;
- ຈັດຕັ້ງການສອບເສັງນັກຮຽນເກັ່ງລະດັບສາມັນສຶກສາພາຍໃນແຂວງ;
- ແນະແນວການສຶກສາແກ່ນັກຮຽນທີ່ຈະຮຽນຕໍ່ ສາຍສ້າງຄູ, ອາຊີວະສຶກສາ ແລະ ການສຶກສາຊັ້ນສູງ;
- ຊີ້ນຳການນຳໃຊ້ຫຼັກສູດແຫ່ງຊາດ, ຄົ້ນຄວ້າ, ສ້າງ ແລະ ພັດທະນາຫຼັກສູດທ້ອງຖິ່ນ ຕາມລະບຽບການ;
- ຄົ້ນຄວ້າ ແລະ ດັດປັບ ຕາຕະລາງການຮຽນ-ການສອນ ໃຫ້ສອດຄ່ອງກັບສະພາບຈຸດພິເສດ ຂອງທ້ອງຖິ່ນຕົນ;
- ຈັດຕັ້ງປະຕິບັດ ແລະ ດຳເນີນການຝຶກອົບຮົມຄູປະເພດຕ່າງໆ ຕາມຫຼັກສູດທີ່ ກະຊວງສຶກສາທິການ ແລະ ກິລາ ໄດ້ກຳນົດໄວ້;
- ປະຕິບັດແຜນການລຶບລ້າງຄວາມບໍ່ຮູ້ໜັງສື, ຝຶກອົບຮົມວິຊາຊີບຂັ້ນພື້ນຖານ ແລະ ບຳລຸງຍົກລະດັບການສຶກສາໃຫ້ພະນັກງານ ແລະ ປະຊາຊົນພາຍໃນແຂວງ, ນະຄອນຫຼວງ ໃຫ້ບັນລຸຜົນຕາມລະດັບຄາດໝາຍ;
- ດຳເນີນການຄົ້ນຄວ້າ ແລະ ນຳສະເໜີການບັນຈຸ, ສັບຊ້ອນ, ຍົກຍ້າຍ, ແຕ່ງຕັ້ງພະນັກງານ, ການເລື່ອນຊັ້ນ-ຂັ້ນເງິນ ເດືອນ, ການປະຕິບັດນະໂຍບາຍສະຫວັດດີການ, ການຍ້ອງຍໍ ແລະ ການປະຕິບັດມາດ ຕະການທາງວິໄນຕໍ່ພະນັກງານຕາມລະບຽບການທີ່ໄດ້ກຳນົດ, ການໃຫ້ນາມມະຍົດ ແລະ ຕຳແໜ່ງວິຊາການຄູ ແລະ ສົມທົບກັບພາກສ່ວນຕ່າງໆທີ່ກ່ຽວຂ້ອງ;
- ຊີ້ນຳ ຄູ ແລະ ບຸກຄະລາກອນການສຶກສາ ແລະ ກິລາ, ຄຸ້ມຄອງບັນດາໂຮງຮຽນມັດທະຍົມຕອນປາຍ,ມັດທະຍົມສົມບູນ,ໂຮງຮຽນສາມັນກິນນອນຊົນເຜົ່າ,ໂຮງຮຽນວິຊາຊີບ,ສູນຝຶກອົບຮົມວິຊາຊີບ,ສູນໄອຊີທີ,ສູນສຶກສານອກໂຮງຮຽນ,ວິທະຍາໄລ, ສະຖາບັນການສຶກສາສົງ, ສະໂມສອນກິລາ,ຫົວໜ່ວຍທຸລະກິດກິລາ, ສະໜາມກິລາ ແລະ ພາກສ່ວນອື່ນໆ ທີ່ຂຶ້ນກັບແຂວງ,ນະຄອນຫຼວງ ຕາມການແບ່ງຂັ້ນຄຸ້ມຄອງ;
- ຊີ້ນຳການຈັດຕັ້ງປະຕິບັດບັນດາກິດຈະກຳຕ່າງໆ ຂອງໂຄງການ ໃຫ້ສ່ອດຄອງກັບນະໂຍຍາຍການສຶກສາທິການ ແລະ ກິລາ ພາຍໃນແຂວງ, ນະຄອນຫຼວງ
- ຈັດຕັ້ງການນິເທດການສຶກສາໃຫ້ແກ່ ລັດຖະກອນຄູພ້ອມທັງຈັດຕັ້ງການທົດສອບ ແລະ ປະເມີນຜົນໃຫ້ໄດ້ຕາມລະດັບຄາດໝາຍ;
- ຈັດຕັ້ງການເກັບກຳ, ສະຖິຕິ, ຂໍ້ມູນຂ່າວສານການສຶກສາ ແລະ ກິລາ ຕາມແບບຟອມຂອງແຂວງ ແລະ ກະຊວງສຶກສາທິການ ແລະ ກິລາ ທີ່ໄດ້ກຳນົດ;
- ຂຶ້ນແຜນຈັດຕັ້ງປະຕິບັດລາຍຮັບ ແລະ ລາຍຈ່າຍຕ່າງໆ ຕາມຮ່ວງງົບປະມານທີ່ໄດ້ກຳນົດໄວ້ໃຫ້ຖືກຕ້ອງ ຕາມລະບຽບການ;
- ສ້າງ ແລະ ຄຸ້ມຄອງຖານຂໍ້ມູນ ການຄຸ້ມຄອງ ໂຮງຮຽນ, ຫ້ອງຮຽນ, ຫ້ອງທົດລອງ, ຫ້ອງສະໝຸດ, ຊັບສິນ ແລະ ວັດສະດຸຕ່າງໆໃຫ້ເປັນລະບົບເຄືອຂ່າຍອັນດຽວ ລະຫວ່າງ ກະຊວງສຶກສາທິການ ແລະ ກິລາແຂວງ, ນະຄອນຫຼວງ, ເມືອງ ແລະ ໂຮງຮຽນຕ່າງໆ;
- ຄຸ້ມຄອງຊັບສິນ-ວັດສະດຸ, ອຸປະກອນ ແລະ ບໍລິຫານງົບປະມານການເງິນ, ການບັນຊີ, ການປຸກສ້າງ-ສ້ອມແປງ, ການຈັດຊື້-ຈັດຈ້າງ ດ້ວຍທຶນຂອງລັດ, ການເຊັນສັນຍາຜູກພັນ ແລະ ຊຳລະສະສາງການຈັດຊື້,ຈັດຈ້າງຕາມການແບ່ງຂັ້ນຄຸ້ມຄອງພ້ອມທັງລະຫຼຸບ ແລະ ລາຍງານຕາມລະບຽບການຕາມທີ່ໄດ້ກຳນົດໄວ້;
- ດຳເນີນການກວດກາ, ປະເມີນຜົນ ແລະ ປະກັນຄຸນນະພາບ ການສຶກສາພາຍໃນແຂວງ, ນະຄອນຫຼວງ ໃຫ້ເປັນປົກກະຕິ;
- ດຳເນີນການກວດກາ ແລະ ປະເມີນຜົນ ແຜນດຳເນີນງານຂອງພະແນກສຶກສາທິການ ແລະ ກິລາແຂວງ, ນະຄອນຫຼວງ, ຫ້ອງການສຶກສາທິການ ແລະ ກິລາເມືອງ, ເທດສະບານ ແລະ ໂຮງຮຽນ;
- ຕິດຕາມ, ກວດກາ, ຊຸກຍູ້, ປະເມີນຜົນ, ປະກັນຄຸນນະພາບ ແລະ ລາຍງານສະພາບການຈັດຕັ້ງປະຕິບັດແຜນພັດທະນາການສຶກສາທິການ ແລະ ກິລາ ໃນແຕ່ລະໄລຍະໃຫ້ສາຍຕັ້ງ ແລະ ສາຍຂວາງ ທີ່ຕົນຂຶ້ນກັບເປັນປົກກະຕິ;
- ປະຕິບັດກິດຈະກຳອຶ່ນໆ ຂອງຂັ້ນເທິງ.